送李子勉
作者：張嵲
朝代：宋

paragraphs: 馳騖謝新軌，息偃思舊扉。
嬋連悵若人，閱歲此音徽。
直諒方求益，離憂忽在兹。
平居輕歲月，分首重斯時。
出郭郊樹綠，夏雲千里奇。
男兒杖策去，行路亦光輝。
還家未徂暑，散帙掩郊扉。
酒醪款鄰里，時果歡稚兒。
家山恣躋攀，田野日遨嬉。
駑駘戀棧豆，鴻鵠謝縶維。
論才惜暫去，循計豈云非。
握手錢塘别，余歸未有期。